મહાકાયા, તું તારા કાગળમાં પૂછાવે છે કે મારાં ભાઈબંધ દોસ્તારો મને સાચવે છે કે નહિ ! મારી હેડંબા ! આ પ્રશ્ન અસ્થાને છે. કારણ કે સાચવવા એને પડે, જે અસ્વસ્થ હોય. ને તારી ગેરહાજરીના પ્રતાપે હું તો સ્વસ્થ જ છું ! મારાં ભાઈબંધ દોસ્તારો જાણે છે કે આજકાલ મારા ચમનમાં કોઈ બલા નથી…. સોરી, બેલા નથી… ને તેથી મને મહામહેનતે મળેલી શાંતિમાં ભાગ પડાવવા તેઓ નથી આવતાં ! (પાડોશીની પેલી શાંતિની વાત નથી કરતો હોં !) સાચું કહું તો અત્યારે હું ફ્રી છું, તેથી ખરેખર તો મારે મારાં મિત્રોને સાચવવાં જવું જોઈએ; બાયડીની ઘેરહાજરીમાં (ગેરહાજરીમાં નહીં) મરદ મૂછાળા ભાયડાની હાલત કેવી હોય તે હું ક્યાં નથી જાણતો ? ઈન્કમટેક્ષવાળા કાગળના જવાબ આપવાનું તેં યાદ કરાવ્યું એ સારું કર્યું. તું ને એ બેઉ સરખા મૂર્ખ છો. બંને એવું માનો છો કે હું તમારાથી મારી આવક છુપાવું છું ! ઓ ઘુવડનયની ! તારી ચકોર નજરથી કશું છૂપું રહી શકે ખરું ? આવકવેરા ખાતાથી હું છુપાવી શકું, પણ તારાથી શી રીતે છુપાવાય ? ખરેખર તો આવકવેરા વિભાગે સાચી માહિતી મેળવવા માટે પતિનારાયણી એવી પત્નીઓની ઉલટ તપાસની ઝુંબેશ ચલાવવી જોઈએ. કારણ કે પતિની આવક કેટલી તે એક જાણે પરમેશ્વર ને બીજી જાણે પત્ની ! જો કે તારી વાત જુદી છે ! તું તો એવી ચબરાક છે કે મારી ખોટી આવક બતાવીને મને જ સપડાવે ! ને પછી બિચારો હું પેલા અધિકારીને ‘છોકરાંવ’ની મિઠાઈ માટે પૈસા આપું, એમાં તારીય મિઠાઈ આવી જાય ! એટલે આ બધી આફતોથી બચવા મેં હવે વકીલ જ રોકી લીધો છે. પછી તારી પસંગીમાં છેતરાયો તેમ વકીલ બાબતે છેતરાયો હોઉં તો નસીબ મારાં, બીજું શું ?